秋日遣懷十六韻寄道侶
作者：陸龜蒙
朝代：唐

paragraphs: 盡日臨風坐，雄詞妙略兼。
共知時世薄，寧恨歲華淹。
且把靈方試，休憑吉夢占。
夜然燒汞火，朝煉洗金鹽。
有路求真隱，無媒舉孝廉。
自然成嘯傲，不是學沈潛。
水恨同心隔，霜愁兩鬢霑。
鶴屏憐掩扇，烏帽愛垂簷。
雅調宜觀樂，清才稱典籤。
冠𢼮玄髪少，書健紫毫尖。
故疾因秋召，塵容畏日黔。
壯圖須行行，儒服謾襜襜。
片石聊當枕，橫煙欲代簾。
蠹根延穴蟻，疎葉漏庭蟾。
藥鼎高低鑄，雲菴早晚苫。
胡麻如重寄，從誚我無厭。